Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2019-02-07):
Dobrý deň vám prajem, pán predsedajúci. Vážená pani poslankyňa, páni poslanci, ťažba dreva na lesných pozemkoch sa realizuje, ako iste viete, v zmysle zákona č. 326/2005 Z. z. o lesoch v znení neskorších predpisov, ktorého účelom je zachovanie, zveľaďovanie a ochrana lesov ako zložky životného prostredia a prírodného bohatstva krajiny na plnenie ich nenahraditeľných funkcií a zabezpečenie odborného a trvalo udržateľného hospodárenia v lesoch. Tento účel zákona je premietnutý do jeho jednotlivých ustanovení, preto pre vykoná..., pri vykonávaní ťažby v súlade so zákonom o lesoch je podľa nášho ťažba dreva na lesných pozemkoch vykonávaná v súlade s dlhodobými záujmami Slovenska. Ak by sme do úvahy zobrali trend zvyšovania ťažobných možností a následne aj ťažby dreva, tieto sú ovplyvňované viacerými faktormi ako štruktúrou lesných porastov podľa vekových stupňov, zvyšovaním výmery lesov a zvyšovaní zásob dreva v lesných porastoch. Z vývoja týchto ukazovateľov je zrejmý postupný nárast objemu plánovanej ťažby dreva. Jedným z rozhodujúcich ukazovateľov, na základe ktorého je možné hodnotiť výšku ťažby dreva v lesných porastov, je únosnosť aj, aj celkový bežný prírastok, t. j. objem dreva, ktorý každoročne v lesoch prirastie. V podmienkach slovenských lesov je výška ťažby dreva nižšia ako celkový bežný prírastok, teda dosahuje úroveň, ktorá odpovedá požiadavkám trvalo udržateľného hospodárenia v lesoch. Za vážny problém z hľadiska schopnosti plnenia produkčných a mimoprodukčných funkcií lesov vrátane spoločenských, a teda aj ekologických funkcií, je však potrebné považovať nebezpečné zvyšovanie ťažby dreva súvisiacej s odstraňovaním stromov poškodených pôsobením škodlivých činiteľov v lesoch. Za posledné roky sa objem takto poškodeného dreva vykazovaného v rámci lesnej hospodárskej evidencie ako náhodná ťažba alebo kalamitná ťažba zvyšuje v posledných rokoch a v posledných rokoch sa pohybuje na úrovni 50 – 55 % z ročného objemu ťažby dreva. Objem dreva z tzv. náhodnej ťažby sa započítava do celkového objemu dreva predpísaného na ťažbu dreva Programom starostlivosti o lesy, pričom by som chcela podotknúť, že pre jednotlivé lesné celky a vlastnícke celky je takto stanovený celkový objem dreva predpísaný na ťažbu neprekročiteľný. Je potrebné si uvedomiť, že cieľom náhodnej ťažby je minimalizácia negatívneho pôsobenia škodlivých činiteľov v lesoch a vytváranie podmienok pre optimálne plnenie funkcií lesov, teda nie dosahovanie ekonomického profitu. V prípade náhodnej ťažby ekonomické hľadiská lesnej prevádzky nie sú prioritné, čo môže mať negatívny dopad na ekonomiku lesných podnikov, zo stredného a dlhodobého hľadiska je však takýto prístup obhospodarovaniu lesov nevyhnutný. Vysoký podiel poškodenia predovšetkým ihličnatých lesných porastov pôsobením abiotických faktorov ako vietor a sucho a biotických (hmyzí škodcovia) škodlivých činiteľov viedol ministerstvo pôdohospodárstva a rozvoja vidieka k vydaniu rozhodnutia na ochranu smrekových lesov a borovicových lesov na viatych pieskoch Záhoria. Pokiaľ ide o výrub drevín na nelesných pozemkoch, napríklad toľko kritizovaný výrub pozdĺž vodných tokov, ktorého povolávanie je v pôsobnosti obcí, táto otázka patrí do pôsobnosti rezortu životného prostredia a nie som príslušná na jej hodnotenie. Ďakujem veľmi pekne.